ร้าน สวนผัก โอ้กะจู๋ ออแกนนิก เป็นร้านอาหารที่หลายคนรู้จักกันดี เพราะชื่อเสียงร้านนี้นี่ดังโด่งและขึ้นชื่อลือชาในเรื่องผักออแกนนิกที่ปลูกเอง ดูแลเอง เก็บเกี่ยวเอง จากสวนและแปลงผักด้านหลังร้าน แล้วยังนำมาประกอบอาหารให้ลูกค้าทานเอง เรียกได้ว่าควบคุมคุณภาพเองเลยครับ ทำให้ได้ผักที่สด สะอาด คุณภาพดี ปลอดภัยไร้สารพิษอย่างแน่นอนครับ นอกจากนี้ร้านยังมีสโลแกนว่า "ปลูกผักเพราะรักแม่" อีกด้วยนะครับ สโลแกนโดนใจขนาดนี้ มีรึที่ผมจะพลาดร้านนี้ครับ อิอิ

ร้าน สวนผัก โอ้กะจู๋ ออแกนนิก ตั้งอยู่บนถนนเส้นซุปเปอร์รอบนอก ตำบลหนองจ๊อม อำเภอสันทรายครับ ร้านนี้หาไม่ยากครับ เพราะติดถนนเลย เอาง่ายๆหากมาจากตัวเมืองเชียงใหม่ให้ใช้เส้นทางไปมหาวิทยาลัยแม่โจ้ครับ ตรงไปเรื่อยๆจนถึงสี่แยกหนองจ๊อม ก็ให้เลี้ยวขวาไปดอยสะเก็ด ตรงไปอีกราวๆ 2 กิโลเมตร ก็จะเจอร้านนี้อยู่ทางซ้ายมือ ติดถนนเส้นซุปเปอร์รอบนอกเลย มีป้ายหน้าร้านและตัวร้านสังเกตเห็นได้โดยง่าย ร้านที่รถจอดเยอะๆ ทางเข้าร้านเป็นถนนยางมะตอย มีโมเดลหุ่นหน้าร้านเป็นผู้ชาย 3 คน และรถบัสที่เป็นคาเฟ่ของร้านนี้ นั่นแหละครับร้าน สวนผัก โอ้กะจู๋ ออแกนนิก เลย แต่ถ้าหากมาไม่ถูก หาร้านไม่เจอ ก็สามารถสอบถามเส้นทางหรือสำรองที่นั่งได้ที่เบอร์ 081-980-2416 หรือ 083-016-4405 ได้เลยครับ ร้านนี้เปิดบริการทุกวัน ตั้งแต่ 09:00 - 21:00 น. ครับ

พอเดินเข้าไปในร้านนี้ ลูกค้าเยอะมั่กมาก ยิ่งถ้าเป็นช่วงเวลากลางวันหรือเย็นๆ ลูกค้ายิ่งเยอะเลยครับ ต้องต่อคิวต่อโต๊ะกันเลย วันที่ลูกค้าเยอะๆนี่ต่อคิวกันมากกว่า 20 คิวเลยครับ แนะนำครับว่าควรโทรศัพท์ไปสำรองที่นั่งกันสักหน่อยหากไม่อยากรอนานนะครับ ภายในร้านมีโต๊ะที่นั่งมากมาย ดูจากสายตาแล้วน่าจะราว 50 โต๊ะเลยนะครับ โดยมีทั้งแบบ indoor ในห้องแอร์เย็นสบายๆ และแบบ outdoor มีหลังคา สามารถเห็นวิวสวนผักหลังร้านได้ ชิวไปอีกแบบครับ ที่โต๊ะอาหารของแต่ละโต๊ะนั้นจะมีอุปกรณ์ที่ใช้สำหรับกดเรียกพนักงาน หากต้องการสั่งอาหารหรือเช็คบิลด้วยนะครับ แอบไฮโซเบาๆ อิอิ

มาทางด้านเมนูอาหารกันบ้างนะครับ ซึ่งเมนูอาหารของร้านนี้นั้นมีมากมายหลากหลายชนิด เลือกไม่ถูดเลยครับ เพราะแต่ละอย่างน่าทานทั้งนั้น โดยที่ทุกเมนูจะมีผักเป็นองค์ประกอบ เสิร์ฟในจานที่ใหญ่อลังการมั่กมาก อย่าเผลอโมโหหิวแล้วสั่งกันแบบจัดเต็มหล่ะครับ เพราะอาจทานไม่หมดหรือไม่มีที่บนโต๊ะพอสำหรับวางอาหารก็ได้นะครับ ฮ่าาาาา มาดูเมนูแต่ละอย่างที่ผมสั่งกันเลยครับว่าน่าทานและอลังการงานสร้างขนาดไหน
1. สเต๊กซี่โครงสะพานโค้ง (ไซด์ S 195 บาท, ไซด์ L 325 บาท) เมนูนี้ถือได้ว่าเป็นซิกเนเจอร์ของร้านนี้เลยครับ เกือบทุกโต๊ะจะสั่งเมนูนี้กันหมด จะเป็นซี่โครงหมูชิ้นโตโค้งคร่อมจานสมชื่อเมนูเลยครับ ผ่านกรรมวิธีการหมักสูตรพิเศษของร้าน จนเครื่องเทศนานาชนิดซึมซาบถึงเนื้อใน แล้วนำไปย่างกำลังได้ที่และราดด้วยซอสบาร์บีคิวจนชุ่มฉ่ำสุดๆ เสิร์ฟในจานใบใหญ่ พร้อมผักออแกนนิกนานาชนิด ใครได้ชิมเป็นต้องหลงใหลไปทุกราย รวมทั้งตัวผมด้วย อิอิ เจอแบบนี้ผมนี่หลงรักเลยครับ
2. ไส้กรอกย่างรวม (220 บาท) เป็นไส้กรอกที่ทำจากเนื้อหมูคุณภาพเยี่ยม ย่างด้วยไฟอ่อนๆ กลิ่นนี่จะหอมไวน์แดงด้วย ซึ่งมีทั้งไส้กรอกเวียนนา แฟรงเฟริต หมูรมควัน และรัสเวอร์ส อย่างละ 1 ชิ้น รวมกัน 4 ชิ้น เสิร์ฟพร้อมดิปเธาซันไอส์แลนส์ ผักออแกนนิกนานาชนิด และเฟรนฟราย จานนี้นี่คนที่ชื่นชอบการทานไส้กรอกไม่ควรพลาดนะครับ เพราะว่ามันอร่อยมากจริงๆครับ
3. ฟิชแอนด์ชิพส์ (195 บาท) เค้าจะใช้ปลาทะเลหั่นเป็นเส้นยาวๆไปชุปเกล็ดขนมปัง แล้วทอดจนได้สีเหลืองทองกรอบนอกนุ่มใน เป็นสูตรเฉพาะของร้านเลยครับ เสิร์ฟพร้อมดิปทาร์ทาร์ซอส ผักออแกนนิกนานาชนิด และเฟรนฟราย จานนี้นี่เป็นจานโปรดของใครหลายๆคนเลยครับ อร่อยไม่อมน้ำมันเลย
4. ตำหมูย่าง (85 บาท) เป็นหนึ่งในเมนูทานเล่นเรียกน้ำย่อยของร้านครับ ซึ่งดูจากรูปร่างหน้าตาและขนาดจานนี่ไม่ใช่เล่นๆเลยครับ ฮ่าาาา มีทั้งผลไม้สดต่างๆคลุกเคล้าน้ำยำสูตรเฉพาะของร้าน รสชาติครบรสครับ ทั้งหวาน เปรี้ยว เค็ม เผ็ด อร่อยจริง มีหมูย่างหั่นชิ้นใหญ่ๆเยอะแยะเลยครับ มีผักออแกนนิกนานาชนิดวางข้างๆ คุ้มมากในราคาไม่ถึงร้อย และสามารถตัดเลี่ยนได้ดีเลยทีเดียวครับ
5. สลัดผลไม้ (145 บาท) เป็นเมนูซิกเนเจอร์ของร้านนี้เช่นกันครับ แทบทุกโต๊ะก็จะสั่งเมนนูี้กันหมด เรียกได้ว่าเป็นเมนูรักสุขภาพขวัญใจมหาชน ประจำร้านนี้เลย ซึ่งรวมถึงผมด้วยที่มาร้านนี้ก็ต้องสั่งเมนูนี้ประจำเลย ซึ่งเป็นเมนูที่เหมาะสำหรับคนที่ไม่ชอบทานผักเท่าไหร่ ที่รับรองเลยว่าจะได้รับวิตามินและเกลือแร่ครบถ้วนอย่างแน่นอน สลัดผลไม้เสิร์ฟในลูกเมล่อน ประกอบด้วยผลไม้นานาชนิดทั้งเมล่อน สับปะรด แอปเปิ้ลเขียว-แดง สาลี่ แก้วมังกร กีวี ลูกพีท ลูกเกด คลุกเคล้ากับครีมสลัดจนเคลือบผลไม้ทุกชิ้น โรยด้วยอัลมอนด์และเม็ดมะม่วงหิมพานต์ พร้อมท็อปด้านบนด้วยเชอร์รี่อีกสักลูก ต้นอ่อนดอกทานตะวันอีกสักต้น เจอยังงี้มาแล้วไม่สั่งไม่ได้แล้วหล่ะครับ

พอทานอาหารคาวที่สุดแสนจะอร่อยและอลังการงานสร้างไปแล้ว ต้องตบท้ายด้วยของหวานตามธรรมเนียมครับ อิอิ ทางร้านสวนผัก โอ้กะจู๋ ออแกนนิก ก็จะมีร้านคาเฟ่ที่เป็นรถบัสทางด้านหน้าร้านให้บริการทั้งเค้กเบอเกอรี่ กาแฟและเครื่องดื่มต่างๆ ซึ่งผมสั่งเค้กเบเกอรี่มาทาน 4 ชิ้นด้วยกันครับ คือ
1. Oreo Chocolate Cake
2. Banoffee Pie
3. Orange Cake
4. Red Velvet Cake
โดยราคาเค้กเบเกอรี่ก็สมเหตุสมผลกับคุณภาพและความอร่อยครับ เค้กชิ้นใหญ่ เนื้อเค้กแน่น รสชาติอร่อยใช้ได้เลย แถมยังแต่งจานด้วยวิปปิ้งครีมให้ด้วย ราคาเฉลี่ยของเค้กเบเกอรี่อยู่ที่ชิ้นละ 80-100 บาทครับ สั่งมาทานหลังทานอาหารคาวเสร็จนี่ล้างปากได้ดีมั่กมาก อิ่มอร่อยกลับบ้านอย่างมีความสุขเลยแหละครับ

ส่วนตัวแล้วผมประทับใจร้านนี้มากเลยครับ โดยเฉพาะเรื่องรสชาติของอาหารที่อร่อยเด็ด ผักออแกนนิกที่สดและสะอาด อาหารจานใหญ่ คุ้มค่าสุดๆ และการบริการที่ดีเป็นมิตร รวดเร็วไม่ต้องรอนาน ไม่แปลกใจเลยครับว่าทำไมลูกค้าของร้านนี้เยอะมากขนาดถึงขั้นยืนรอต่อคิวหน้าร้านมากถึง 20 คิวก็เคยมี พูดได้เลยครับว่าเสียเวลาต่อคิวนี่ไม่เสียเวลาเปล่าอย่างแน่นอน เพราะแค่ได้ทานอาหารที่อร่อยและคุณภาพดีขนาดนี้ คงหายเหนื่อยจากการต่อคิวไปเลย ใครยังไม่เคยไปลิ้มลองความอร่อยฟินที่ร้านนี้นี่รีบไปเลยนะครับ เพราะอาจจะพลาดหนึ่งในร้านอาหารที่ดีมีคุณภาพร้านหนึ่งในเชียงใหม่ไปเลยก็ได้นะครับ แนะนำเลยจริงๆ ไม่ผิดหวังอย่างแน่นอนครับ

การประเมินคะแนนในแต่ละด้าน 
ความอร่อยและน่าทาน : 10/10 
ความสะอาดและคุณภาพ : 10/10 
การบริการและเอาใจใส่ลูกค้า : 9/10 
ราคาและความคุ้มค่า : 9/10 
ภาพรวม : 9.5/10 